recursal/SuperWikiNEXT-32B huggingface dataset:
**Dermoidná cysta vaječníka** alebo **ovariálna dermoidná cysta** alebo **benígny cystický teratóm** je nezhubný nádor pôvodom zo zárodočných buniek. Tvorí 10 až 15% všetkých nádorov vaječníka. Viac ako 80% pacientov sú ženy v reprodukčnom veku. Nádor je obyčajne jednostranný, v 15-25% však môže postihovať oba vaječníky. Obyčajne je menší ako 10 cm.

Cystický teratóm sa môže skladať z tkanív ektodermálneho, mezodermálneho i endodermálneho pôvodu. Obyčajne dominuje ektodermálna zložka, preto sa teratóm ovária synonymicky označuje ako "dermoidná" cysta. Histologicky sa nájde v nádore tukové tkanivo, vlasy, niekedy dokonca i zuby. Kalcifikáty sú bežné, najčastejšie škrupinkovité.
  
Nádor sa môže malígne zvrhnúť v 1-2% prípadov, obyčajne ako epidermoidný karcinóm. Malígny zvrat sa morfologicky prejaví ako "Rokitanského hrbolček" - čiastočne solídne ložisko podobné bradavke, ktoré prerastá obal tumoru. V pokročilejších štádiách malígnej transformácie nádor prerastá do močového mechúra, črevných kľučiek a panvovej steny.

Diagnostika
-----------

Klinicky sa dermoidná cysta prejaví obyčajne nšpecifickou bolesťou v oblasti panvy. Torzia alebo ruptúra ovária ako prvý prejav ochorenia je vzácna.

### Rtg snímka panvy

Na snímke a môžu zobraziť zuby alebo kosť, tvoriace niekedy súčasť cysty. Nie častým, ale typickým znakom je tzv "príznak plávajúceho tuku" v podobe horizontálnej hladinky oddeľujúcej súčasty cysty s odlišnou hustotou.

### USG

Sonograficky má dermoidná cysta variabilný obraz od typickej anechogénnej simplexnej cysty až po echogénny vzhľad solídneho tumoru. Špecifické znaky sú cystická masa s echogénnym inracystickým solídnym "uzlom"; kožná "zátka" obsahujúca vlasy, zuby alebo tuk.

### CT

CT zobrazí dobre ohraničenú masu s ostrým ohraničením medzi tukom a vodou, kalcifikáty, zuby i solídnu zložku expanzie.

### MRI

Zobrazenie magnetickou rezonanciou v T1 vážení znázorní hyperintenzný signál tuku spolu s typickým signálom vody. Diagnózu potvrdia sekvencie s potlačením tuku.

Liečba
------

Napriek svojej nezhubnej povahe sa dermoidné cysty obyčajne chirurgicky odstraňujú - ako prevencia prípadných komplikácii a zriedkavej, ale možnej malígnej transformácie.

Zdroje
------

* Brant, Helms. *Fundamentals of Diagnostic Radiology*. 2nd edition, Lippincott, 1999.
* Patel MD, Feldstein VA, Lipson SD, Chen DC, Filly RA. *Cystic teratomas of the ovary: diagnostic value of sonography.* AJR Am J Roentgenol 1998, 171(4): 1061-1065.
* Sheth S, Fishman EK, Buck JL, Hamper UM, Sanders RC. *The variable sonographic appearances of ovarian teratomas: correlation with CT.* AJR Am J Roentgenol 1988, 151(2): 331-334.
* Buy JN, Ghoissain MA, Moss AA, Bazot M, Doucet M, Hugol D, Truc J, Poitout P, Ecoiffier J. *Cystic teratoma of the ovary: CT detection.* Radiology 1989, 171(3): 697-701.
* [www.auntminnie.com AuntMinnie.com]
**Selection sort** je jednoduchý nestabilný triediaci algoritmus so zložitosťou *O(n^2)*. V porovnaní s ďalšími kvadratickými algoritmami je selection sort všeobecne rýchlejší než bubble sort, avšak pomalší než insertion sort. Výhodou selection sortu oproti algoritmom s asymptotickou zložitosťou *O(n \* log n)* (quick sort, merge sort, heap sort) je jeho konštantná pamäťová zložitosť.

Algoritmus
----------

Kódy algoritmov v rôznych jazykoch:

### Java

```
public static void selectionSort(int[] array)
{
    for (int i = 0; i < array.length - 1; i++) {
        int maxIndex = i;
        for (int j = i + 1; j < array.length; j++) {
            if (array[j] < array[maxIndex]) maxIndex = j;
        }
        int tmp = array[i];
        array[i] = array[maxIndex];
        array[maxIndex] = tmp;
    } 
}
```

### C++

```
void selectionSort(int array[], int size)
{
    for (int i = 0; i < size - 1; i++) {
        int maxIndex = i;
        for (int j = i + 1; j < size; j++) {
            if (array[j] < array[maxIndex]) maxIndex = j;
        }
        int tmp = array[i];
        array[i] = array[maxIndex];
        array[maxIndex] = tmp;
    } 
 }
```

### C#

```
public static void SelectionSort(int[] array)
{
   for (int i = 0; i < array.Length - 1; i++)
   {
       int maxIndex = i;
       for (int j = i + 1; j < array.Length; j++)
       {
           if (array[j] < array[maxIndex]) maxIndex = j;
       }
       int tmp = array[i];
       array[i] = array[maxIndex];
       array[maxIndex] = tmp;
   }
}
```

### Pascal

```
procedure SelectSort(var X : ArrayType; N : integer);
var
 I,
 J,
 K,
 Y : integer;
begin
 for I := 1 to N - 1 do
   begin
     K := I;
     Y := X[I];
     for J := I + 1 to N do
       if X[J] < Y then
         begin
           K := J;
           Y := X[J]
         end;
     X[K] := X[J];
     X[I] := Y;
   end
end;
```

| * z
* d
* u
Triediace algoritmy |
| --- |
| Teória | 
* Teória zložitosti

 |
| Triedenie výmenou | 
* Bubble sort
* Shaker sort
* Comb sort
* Gnome sort
* Quicksort
* Slowsort
* Stooge sort
* Bogosort

 |
| Triedenie výberom | 
* Selection sort
* Heapsort
* Smoothsort

 |
| Triedenie vkladaním | 
* Insertion sort
* Shell sort
* Splaysort
* Tree sort

 |
| Triedenie zlučovaním | 
* Merge sort
* Polyfázový merge sort

 |
| Triedenie rozdeľovaním | 
* Bead sort
* Bucket sort
* Burstsort
* Counting sort
* Radix sort

 |
**Vývin** (v niektorých kontextoch **dozrievanie** alebo **maturácia**) označuje v biológii spoločné pôsobenie rastu a vývoja. Keďže sa tieto dva procesy nedajú od seba oddeliť, používa sa ako ich súhrnné označenie. Zmeny, ktoré sa odohrali v organizme počas vývinu, sú ireverzibilné.

Rast
----

Rast je zväčšovanie hmotnosti tela zvieraťa. Je podmienený schopnosťou živého organizmu vytvárať z neživých produktov látkovej výmeny živú hmotu.

*Morfologický základ rastu tvoria tieto procesy*:

* – rozmnožovanie buniek (delenie a zväčšovanie počtu buniek)

* – zväčšovanie buniek

* – inkorporácia – včlenenie – látok prijatých zvonka

Vývoj
-----

**Vývoj** – prevládajú kvalitatívne zmeny. Prejavuje sa zmenou funkcií buniek, tkanív a orgánov, postupnou diferenciáciou častí tela, vznikom nových funkcií a orgánov

Individuálny vývoj – ontogenéza – nasleduje po počatí a je výsledkom pôsobenia dedičného založenia a životného prostredia jednica

**Vývojové štádiá rastu:**
**PRENATÁLNE** – začína oplodnením vajíčka a končí pôrodom. Delí sa na:

```
  **Blastogenézu**– je obdobie ryhovania zygoty, množenia buniek
                 a vytvorenie blastomerov – moruly

  **Embryogenézu**– je obdobie formovania embrya, zakladajú sa orgány, 
                 vytvárajú sa časti tela a formuje sa placenta

  **Fetogenéza**– začína utvorením plodu a končí narodením
```

**POSTNATÁLNE** – začína pôrodom a končí telesnou dospelosťou, starobou, prirodzenou smrťou. Člení sa na:

a) obdobie od narodenia po nezávislosť od matky – mledzivová výživa

b) obdobie mliečnej výživy

c) obdobie výživy pevnou stravou

d) obdobie pohlavného dospievania

e) obdobie dospelosti – pohlavná, chovná a telesná dospelosť

f) starnutie organizmu a prirodzená smrť
Na výstavách mačiek sa vystavujú tie najlepšie mačky, a teda na veľkej výstave pravdepodobne budú všetky plemená mačiek a dokonca i vzácne druhy. Posudzuje sa tu farba očí, tvar hlavy a pod. Výstavy mávajú triedy v jednotlivých kategóriách, a tam by sa mal začiatočník zúčastniť.

História výstav mačiek
----------------------

Prvou chovateľkou čistokrvných, výstavných mačiek v USA bola pani Clinton Lockeová.
Prvá veľká výstava mačiek sa konala v Crystal Palace v Londýne roku 1871. Medzi vystavovanými zvieratami boli dlhosrsté a britské krátkosrsté mačky. Prvá výstava mačiek v Severnej Amerike sa konala v New England a vystavovalo sa plemeno Maine Coon.

Kategórie na výstave
--------------------

### Trieda mačiat

Mačatá mladšie ako deväť mesiacov majú osobitné triedy pre všetky plemená. Súťažia so svojimi vrstovníkmi rovnakého plemena, pohlavia a farby srsti.

### Trieda kastrátov

Čistokrvné kastrované mačky alebo kocúry majú svoje osobitné otvorené triedy. Súťažia s ostatnými kastrátmi rovnakého plemena a posudzujú sa podľa rovnakých plemenných štandardov ako nekastrované zvieratá.

### Trieda krížených domácich mačiek

V tejto triede sa na výstave môžu zúčastniť vykastrované mačky neznámeho pôvodu a s neregistrovaným rodokmeňom. Pre tieto mačky nejestvujú žiadne oficiálne štandardy. Posudzujú sa na základe unikátnosti, neobvyklých kresieb a temperamentu.

### Otvorená trieda

Je najdôležitejšia zo všetkých tried. Na veľkých výstavách mačiek sú otvorené triedy pre všetky vystavované plemená. Aby sa mačka stala šampiónom, musí vyhrať v troch otvorených triedach na troch rôznych výstavách.

Posudzovanie mačiek na výstavách
--------------------------------

Vďaka záujmu o čistokrvné mačky v minulom storočí mohlo vzniknúť veľa plemien. Našťastie, v porovnaní s plemenitbou psov, mala málokedy táto plemenitba mačiek škodlivý efekt. Plemenné mačky sa posudzujú podľa plemenných štandardov, ktoré špecifikujú, ako by mal vyzerať ideálny exemplár príslušného plemena. Body sa prideľujú za vzhľad hlavy, očí, tela a srsti. Čistokrvné mača však treba zaregistrovať v príslušnej chovateľskej organizácii aby mohlo ísť na výstavy.

Referencie
----------

Ja-Mačka, Andrew Edney, rok slovenského vydania 1994, nakladateľstvo CESTY Praha
Dáždnik
**Dáždnik** je zariadenie, ktoré umožňuje schovávať aj ochraňovať osoby a predmety pod ním ukryté pred dopadajúcim dažďom, slnečným žiarením (potom sa nazýva aj slnečník), niekedy (po istý čas) aj padajúcim snehom. Ide o sťahovateľnú plochu pokrytú nepremokavým materiálom tvoreným impregnovanou látkou, či plastovou fóliou, ktorá je umiestnená na drevených alebo kovových tyčiach. Tieto tyče konštrukciu podopierajú, aby sa nepoddala a umožňovala roztiahnutie. Na lepšie uchopenie (držanie) je dáždnik vybavený držadlom, ktoré je niekedy vybavené zahnutou rukoväťou.

Dnes sa vyrába celá škála dáždnikov od rôznych tvarov, veľkostí, farieb a materiálov. Niektoré sa vyrábajú ako skladacie, kedy sa dá dáždnik postupne do seba zasunúť, čím sa značne zmenší. Iné sú vyrábané len v celku a slúžia ako forma vychádzkovej palice. Menšie dáždniky sú pôvodne dáždniky dámske, tieto bývajú veľmi často prevedené ako skladacie tak, aby sa vošli do malej dámskej kabelky, bývajú tiež výrazne farebné. Veľké čierne dáždniky sú dáždniky pánske, tieto obvykle nebývajú skladacie.

V prípade, že dáždnik slúži na ochranu proti slnku, hovoríme o slnečníku. Často sa plocha dáždnika či slnečníka využíva ako reklamná plocha.

Dáždniky boli v niektorých dobách aj istým symbolom anglického džentlmena a obchodníka, ako také sa stali aj veľmi obľúbenou rekvizitou v mnohých nemých filmových groteskách.

Symbolu dáždnika sú venované dva znaky v znakovej sade Unicode: U+2602 (☂) je samotný dáždnik, U+2614 (☔) je dáždnik s kvapkami dažďa.

Iné projekty
------------

Commons
* Spolupracuj na Commons Commons ponúka multimediálne súbory na tému **Dáždnik**

Zdroj
-----

* *Tento článok je čiastočný alebo úplný preklad článku Deštník na českej Wikipédii.*
**Melatonín** je hormón, produkovaný v mozgu v šuškovitom teliesku (epifýza), ale aj v sietnici a gastrointestinálnom trakte.

Syntéza a štruktúra
-------------------

Melatonín je v organizme produkovaný z aminokyseliny tryptofánu. Jedným z jeho významných medziproduktov je signálna molekula s mnohými biologickým vlastnosťami, serotonín. Melatonín vzniká metyláciou serotonínu.

Výskyt
------

Melatonín sa nachádza v krvnej plazme, CNS (v najrôznejších štruktúrach mozgu (epifýza, hypofýza, suprachiazmatické jadrá)), sietnici, gastrointestinálnom trakte (pažerák, žalúdok, tenké črevo, hrubé črevo, rektum), žlči, pečeni, pankrease, pľúcach, vaječníkoch.

Biologické účinky
-----------------

Vytváranie melatonínu v epifýze ovplyvňuje intenzita svetla: svetlo brzdí jeho tvorbu. Tvorí sa ho osem až desaťnásobne viac v noci, ako cez deň, tým melatonín podmieňuje denný (cirkadiánny) rytmus človeka a cicavcov a je signálom pre telo o aktuálnom „subjektívnom čase" jednak v rámci 24 hodín, jednak v priebehu roka. So striedaním sa dĺžky noci počas roka sa mení aj dĺžka trvania zvýšenej hladiny melatonínu v krvnej plazme. Zmena dĺžky trvania vysokej hladiny je tak signál o aktuálnom „čase v roku". To má zásadný význam najmä pri sezónnych zvieratách.
No má aj imunomodulačný účinok, antioxidačný (ako scavenger voľných radikálov), onkostatický a proapoptotický účinok, vplyv na transportné procesy v tráviacej sústave, ovplyvňuje motilitu čriev.

Jeho tvorbu ovplyvňuje elektromagnetické žiarenie a má aj antigonadotropný účinok – brzdí syntézu pohlavných hormónov (je antagonistom gonadotropínov hypofýzy).

Externé odkazy
--------------


|  |  |
| --- | --- |
| Portal | Biologický portál |

* VANECEK, Jiri. Cellular mechanisms of melatonin action. *Physiological Reviews*, júl 1998, roč. 78, čís. 3, s. 687–721. Dostupné online. PMID 9674691. (po anglicky)
* BUBENIK, George A. Gastrointestinal melatonin: localization, function, and clinical relevance. *Digestive Diseases and Sciences*, október 2002, roč. 47, čís. 10, s. 2336–2348. DOI: 10.1023/A:1020107915919. PMID 12395907. (po anglicky)

1. ↑  ŠKÁRKA, Bohumil; FERENČÍK, Miroslav. *Biochémia*. 3. vyd. [s.l.] : [s.n.], 1992. ISBN 80-05-01076-1. S. 306.
**Michal Samuhel** (\* 14. jún 1897, Krakovany – † 1978) bol slovenský verejný činiteľ, politik HSĽS a dlhoročný starosta Banskej Bystrice.

Životopis
---------

V mladosti sa začal obchodnej dráhe. No už v sedemnástich rokoch bol povolaný do bojov I. svetovej vojny, z ktorej sa vrátil ako dobrovoľník česko-slovenskej armády. V roku 1921 zložil odborné skúšky a začal sa venovať družstevníctvu. Od mladosti bol funkcionárom SĽS. Vystriedal tajomnícke funkcie strany v Bratislave, Prešove, v Banskej Bystrici i v Poprade. Najíntenzívnejšiu stopu zanechal v Banskej Bystrici a v Pohroní. Po krajinských voľbách v roku 1928 sa stal poslancom Krajinského zastupiteľstva Slovenskej krajiny (1928) a člen výkonného výboru HSĽS. Predstaviteľ Rodobrany v Banskej Bystrici; predseda katolíckej telovýchovnej jednoty Orol v Banskej Bystrici; župný tajomník HSĽS; starosta mesta Banská Bystrica (1. mája 1932 – 1. augusta 1938, 6. októbra 1938 – 7. októbra 1938) a vládny komisár v Banskej Bystrici (7. októbra 1938 – 15. mája 1844). Priaznivec a podporovateľ lyžiarskeho športu v Banskej Bystrici.

Literatúra
----------

* Kto bol kto v histórii Banskej Bystrice 1255 – 2000

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.

Referencie
----------

1. ↑   Michal Samuhel. *Slovák* (Bratislava), 1928-11-21, roč. X, čís. 262, s. 3.
**Jozef Arnold** (\* 12. jún 1916, Nitra – † 1. december 1995, Bratislava) bol slovenský dôstojník, organizátor lekárnictva.

Jeho otec Aladár Arnold, jeho matka Melánia rod. Babiková

Životopis
---------

V r. 1922 – 1926 navštevoval ľudovú školu v Banskej Bystrici, 1926 – 1934 študoval na gymnáziu v Banskej Bystrici a v Ružomberku, 1934 – 1935 na Škole záložných dôstojníkov v Trenčíne, 1936 – 1937 na Vojenskej akad. pechoty v Hraniciach na Morave, 1938 na Škole leteckých pozorovateľov v Prostějove, 1942 – 1944 farmáciu na Lekárskej fakulte Slovenskej univerzity v Bratislave, 1945 – 1946 na Karlovej univerzite v Prahe. V roku 1950 absolvoval doplňujúce štúdium farmácie na Slovenskej univerzite v Bratislave, 1946 PhMr. V r. 1938 poručík leteckého pluku T. G. Masaryka v Prahe, 1939 npor. v Piešťanoch, 1940 – 1943 veliteľ leteckej roty v Nitre, 1944 kpt. letectva 1. taktickej skupiny povstaleckej 1. čs. armády na Slovensku v Banskej Bystrici, 1945 pridelený na MNO v Košiciach, 1946 mjr. na MNO v Prahe, 1948 preradený do zálohy, 1948 – 1950 správca lekárne v Košiciach a v Bratislave, 1950 – 1951 riaditeľ Medika, 1953 – 1954 prednosta Ústredne antibiotík v Bratislave, 1955 – 1976 správca lekárne v Bratislave. Počas druhej svetovej vojny sa v letke Daniel zúčastnil na ťažení proti ZSSR, v roku 1944 sa zúčastnil SNP. Po preradení do zálohy sa venoval organizátorskej a riadiacej práci v lekárnictve, 1948 – 1951 zodpovedný redaktor čsp. Slovenský lekárnik a neskôr Farmácia.

Ocenenie
--------

* Čs. vojnový kríž 1939, 1945 Rad SNP 2.tr.

Literatúra
----------

* ARNOLD, Jozef. In:  *Biografický lexikón Slovenska*. Zväzok I A – B. Martin : Slovenská národná knižnica; Národný biografický ústav, 2002. 638 s. ISBN 80-89023-16-9. S. 110 – 111.

Zdroj
-----

* Regionálne osobnosti VKMK – zdroj, z ktorého pôvodne čerpal tento článok.

Autoritné údaje: * NK ČR: xx0127737
* VIAF: 160005542
**Jozef Agnelli** (\* 23. február 1852, Skalica – † 6. august 1923, Holíč) bol slovenský šľachtiteľ, pestovateľ liečivých rastlín a ľudovýchovný pracovník. Bol členom Linného učenej spoločnosti v Štokholme. Za svoju šľachtiteľskú prácu bol odmenený na poľnohospodárskych výstavách v Budapešti, Prahe, Kodani a vo Viedni.

Životopis
---------

Záľubu v prírode zdedil po otcovi, ktorému od malička pomáhal v záhradke. Gymnázium vyštudoval v Skalici. Po gymnáziu sa rozhodol pre kňazské povolanie. V roku 1876 bol v Ostrihome vysvätený za kňaza. V novom povolaní sa mu prvou stanicou stala Lakšárska Nová Ves, neskôr kaplánoval v Holíči a krátky čas pôsobil v Kuklove. V roku 1884 nastúpil na faru v Čároch. Tu vydržal až do roku 1914 a dosiahol tu i svoje najväčšie úspechy v pestovateľskej práci. Hoci pôda v Čároch nie je najúrodnejšia, nedal sa odradiť, a tak sa mu podarilo vypestovať nové odrody plodín vynikajúcich vlastností. Zo zemiakov to bolo asi 200 druhov. Práve zemiaky, po ňom pomenované „agnellkami", boli veľmi obľúbené a rozšírili sa takmer po celom Slovensku. Agnelli sa takisto venoval aj vinohradníctvu, ale predovšetkým pestovaniu liečivých rastlín. O ich kvalite svedčí aj to, že boli ocenené na výstavách v Budapešti, Prahe, Haagu, kde mu dali dokonca postaviť vlastný pavilón, pomenovaný po ňom, ďalej v Bruseli, Viedni, Kodani, Štokholme... Bol uznávaný aj v odborných kruhoch, o čom svedčí najmä to, že ho Liného inštitút v Štokholme prijal za svojho čestného člena. Svoje liečivé rastliny posielal do celej Európy, ba dokonca až do USA. Na farskej záhrade zaviedol plantážové pestovanie rastlín. O najmodernejších prostriedkoch a nástrojoch sa dozvedal z časopisov, s ich pomocou aplikoval racionálne metódy pestovateľstva a šľachtiteľstva. Svoje výsledky potom publikoval v najväčších svetových pestovateľských časopisoch (Pharmaceutische Post, Wiener Landswirtschaftliche Zeitung, 
Journal Pharmaceutique du New York...) i doma (najmä Obzor). V parížskom časopise L´Encyclopédie Contemporaine z roku 1896 sa uvádza, že plodiny z obce Čáry možno pokladať za najpozoruhodnejšie a najvýznamnejšie na celom svete, lebo ročná úroda dosahuje vyše milión rastlín dopestovaných rukou dôstojného kňaza. Svetoznámy šľachtiteľ a výskumník Jozef Agnelli si natoľko obľúbil svoje pokusné polia v Čároch, že neprijal ani ponúkané lepšie a výnosnejšie fary. Na sklonku života sa uchýlil do Holíča, kde aj zomrel.

Autoritné údaje: * PIM: PIM39856
Súradnice: 55°00′37″S 1°25′08″Z﻿ / ﻿55,010278°S 1,418889°Z﻿ / 55.010278; -1.418889

**Tyne** (angl. *River Tyne*) je 321,8 km dlhá rieka v severovýchodnom Anglicku (Spojené kráľovstvo) v oblasti Northumberland.

Priebeh toku
------------

Zdrojnica pramení v Cheviot Hills na severných svahoch pohoria Pennines. Samotná rieka *Tyne* vzniká sútokom Severnej a Južnej Tyne. Ústi do Severného mora, pričom vytvára úzky (100 až 400 m) estuár, ktorý je 10 km dlhý.

Vodný režim
-----------

Priemerný ročný prietok vody je 55 m³/s. Na dolnom toku sa prejavuje morský príliv, ktorý u Newcastle upon Tyne dosahuje výšku 5 m.

Využitie
--------

Vodná doprava pre námorné lode je možná k Newcastle upon Tyne. Pozdĺž dolného toku rieky sa tiahne súmestie Tyneside.

Iné projekty
------------

Commons
* Spolupracuj na Commons Commons ponúka multimediálne súbory na tému **Tyne**

Zdroj
-----

*Tento článok je čiastočný alebo úplný preklad článku Tyne na českej Wikipédii.*
**Halštatská kultúra** je hlavná archeologická kultúra halštatskej doby. Bola rozšírená ca v rokoch 700 až 400 pred Kr. od východného Francúzska na západe po Panónsku panvu na východe (na juhozápadnom Slovensku ako tzv. kalenderberská kultúra) a vyskytovala sa aj na severozápadnom Balkáne. Nazvaná je podľa nálezu rozsiahleho pohrebiska v rakúskom Hallstatte.

Rozdelenie
----------

Rozlišuje sa:

* západohalštatský okruh
* východohalštatský okruh (východoalpská halštatská oblasť, východoalpský okruh)
	+ severovýchodoalpská halštatská oblasť (severovýchodohalštatský okruh, severovýchodoalpský okruh) – napríklad kalenderberská kultúra
	+ juhovýchodoalpská halštatská oblasť (juhovýchodohalštatský okruh, juhovýchodoalpský okruh)

Tieto sa delia na početné lokálne skupiny a kultúry.

Etnicita
--------

Pre toto obdobie už existujú pokusy priradiť kultúru známym etnikám. Západohalštatský okruh je zrejme spätý s vystúpením historickych Keltov. Halštatská oblasť východných Álp patrila zrejme Ilýrom a Venetom, jadranská oblasť takisto Ilýrom.

Zdroje
------

* halštatská kultúra. In: NOVOTNÝ, Bohuslav, et al. *Encyklopédia archeológie*. 1. vyd. Bratislava : Obzor, 1986. 1032 s. S. 303 – 304.
* FILIT – zdroj, z ktorého pôvodne čerpal tento článok.
**Andor Jaross** de Nemesmiticz (maď. *Jaross Andor*; \* 23. máj 1896, Čechy – † 11. apríl 1946, Budapešť) bol česko-slovenský a maďarský politik, poslanec Národného zhromaždenia ČSR, minister vnútra Maďarska zemianskeho pôvodu.

Životopis
---------

Narodil sa v rodine Stefana Jarossa de Nemesmiticz a jeho manželky Ireny rod. Močáryovej. Po parlamentných voľbách v roku 1935 sa stal poslancom Národného zhromaždenia ČSR za Maďarskú národnú stranu. V rámci tejto strany predstavoval krídlo s radikálnejším postojom voči ČSR. Poslanecké kreslo stratil po Viedenskej arbitráži v roku 1938.

Jaross sa stal štátnym občanom Maďarska. Počas druhej svetovej vojny bol aktívnym pronacistickým kolaborantom a v roku 1944 počas vlády Döme Sztójaya aj ministrom vnútra Maďarska.

Po skončení vojny bol Jaross súdený ako vojnový zločinec a v roku 1946 bol v Budapešti popravený.

Referencie
----------

1. 1 2 3   *Maďarský životopisný lexikón* [online]. [Cit. 2012-11-06]. Dostupné online. (po maďarsky)
2. ↑   *Zápis zo schôdze NZ ČSR zo 17.11.1938* [online]. [Cit. 2012-11-05]. Dostupné online. (po česky)

Autoritné údaje: * GND: 11940236X
* ISNI: 0000 0000 9993 3580
* LCCN: no97038938
* PIM: PIM59291
* VIAF: 72203293
* WorldCat: lccn-no97038938
Abélard a Heloisa v rukopise *Roman de la Rose* (14. storočie)
**Heloisa** (\* 1101 - † 16. máj 1164) bola francúzska mníška, opátka a spisovateľka známa pre svoju tragickú lásku s Pierrom Abélardom.

Bola pravdepodobne sirotou, ktorú vychovával istý Fulbert, kanonik parížskej Notre-Dame. Už ako šestnásťročná mala znalosti z filozofie, hebrejčiny, gréčtiny, latinčiny, dejín, Biblie a latinskej klasiky. Stala sa milenkou Petra Abélarda, s ktorým otehotnela. Chcel si ju tajne zobrať, aby nepoškodila jeho reputáciu filozofa, sobáš však odmietla – netúžila po nútenom vydaji. Na Abélardovo naliehanie sa však nakoniec tajne vzali. Keď to vyšlo najavo, vstúpila do kláštora a s manželom sa už nikdy nevidela. Neskôr si začali písať a z ich korešpondencie mnohí historici a historičky odvodzujú aj obraz stredovekej spoločnosti. Heloisa vo svojich listoch s Abélardom polemizovala o „mužskom" svete, ktorý často umŕtvoval ženu v mene „objektívnej", vonkajšej a stiesňujúcej normy. Abélard a Heloisa sú dnes pochovaní spoločne na parížskom Père-Lachaise.

Referencie
----------

* Olexák, P.: Abelárd a Heloisa - príbeh lásky v stredoveku. In: Historická revue, č. 10, 2008, roč. 19. s. 44 - 47

Iné projekty
------------

Commons
* Spolupracuj na Commons Commons ponúka multimediálne súbory na tému **Heloisa**

Autoritné údaje: * BnF: 11907201f
* GND: 118548980
* ISNI: 0000 0001 2138 6094
* LCCN: n50081967
* NK ČR: ola2002161346
* VIAF: 71392176
* WorldCat: lccn-n50081967
Pamätná tabuľa Karola Grüna v kúpeľoch Sliač.
**Karol Grün** (krycie meno *Nina*) (\* 2. september 1919, Banská Bystrica-Uľanka, Slovensko - † 19. február 1945, Melk, Rakúsko) bol slovenský robotník, protifašistický bojovník, dôstojník.

Jeho otec bol Jozef Grün a matka Berta rod. Pigolová.

Životopis
---------

Vyučil sa za sústružníka. Šofér a robotník pri železnici. Antifašista ako rotmajster Slovenskej armády na východnom fronte prebehol na sovietsku stranu, pôsobil v Československej vojenskej misii v Moskve. V roku 1944 absolvoval špeciálny spravodajsko-paradesantný výcvik pre prácu v tyle nepriateľa, s M. Kuchárkom neďaleko Sliača vytvorili spravodajskú skupinu Nina-Mária, spravodajsky pôsobili v Hornej Štubni, vo Veľkom Záluží a v okolí Nitry. Počas SNP veliteľ spravodajskej skupiny 2. paradesantnej brigády, spolupracoval s vojenským ústredím SNR v Banskej Bystrici. Zatknutý fašistickou políciou (3. februára 1945). Zahynul pri nálete amerických lietadiel na transport väzňov do koncentračného tábora v Mauthausene.

Literatúra
----------

* Slovenský biografický slovník

Externé odkazy
--------------

* Regionálne osobnosti VKMK – zdroj, z ktorého pôvodne čerpal tento článok.
Súradnice: 8°25′00″J 116°28′00″V﻿ / ﻿8,41667°J 116,46667°V﻿ / -8.41667; 116.46667

**Rinjani** je aktívny stratovulkán, nachádzajúci sa na indonézskom ostrove Lombok, v jeho severovýchodnej časti. S výškou 3 726 m je to druhý najvyšší vulkán krajiny (po stratovulkáne Kerinci na Sumatre). Sopka má kónický profil, typický pre stratovulkanickú stavbu, no jej západná stena je preružená kalderou *Segara Anak* s rozmermi 6 × 8,5 km. V kaldere (konkrétne v západnej časti) sa nachádza jazero Segara Anak s hĺbkou 230 m.

História zaznamenaných erupcií sa datuje od roku 1847, išlo o stredne silné explozívne erupcie, často sprevádzané výlevmi láv. Centrom erupcií je postkalderový troskový kužeľ *Barujari*, nachádzajúci sa na východnom okraji kaldery. Lávy sa zvyknú vlievať do jazera, čím zmenšujú jeho plochu.

Iné projekty
------------

Commons
* Spolupracuj na Commons Commons ponúka multimediálne súbory na tému **stratovulkán Rinjani**.

Externé odkazy
--------------

* www.volcano.si.edu – stratovulkán Rinjani na Global Volcanism Program (po anglicky)
Ethernetová WLAN sieťová karta
**Bezdrôtová lokálna sieť** (**wireless LAN** z ang: **wireless local area network**, skr. **WLAN**) je lokálna počítačová sieť (LAN), bezdrôtovo spájajúca počítače a ďalšie zariadenia, pokrývajúcu menšiu geografickú oblasť (maximálne do niekoľko km), ako napríklad dom, kanceláriu, alebo skupinu budov. Súčasné WLAN bývajú najčastejšie založené na prepínaných ethernetových sieťach, s bezdrôtovým prepojením najčastejšie pomocou (Wi-Fi, WiMAX, Bluetooth, alebo Irda).

Charakteristika
---------------

Siete používajú ako médium na prenos signálu rádiové, mikrovlnné, alebo infračervené vysielanie.

Pre komunikáciu pomocou mikrovlnných frekvencií sa používa pásmo 2,4 GHz (v štandarde 802.11 b a 802.11 g) alebo tiež 5 GHz (v štandarde 802.11 a). Pásmo 2,4 GHz je rozdelené do 20 kanálov v pásme 2,4-2,5 GHz, ktoré sú rozdelené po piatich MHz od 2400 do 2500 MHz. Každý kanál má svoju nosnú vlnu, ktorá je modulovaná pri odovzdávaní informácie.[chýba zdroj]

Prenosová rýchlosť dát je závislá na použitom štandarde a vzdialenosti medzi zariadeniami a je obvykle 11, 22, 44, 54 alebo 108 Mb/s.

Celá infraštruktúra bezdrôtovej siete sa skladá z:

* sieťová karta - najčastejšie typu PCI, USB alebo PCMCIA
* bezdrôtový prístupový bod
* anténa
* optický kábel, konektory, splittery, elektrické koncovky

Pozri aj
--------

* WEP
* Ethernet
* Bluetooth
* IrDA
* Wi-Fi
* warchalking
* wardriving
* FON
* RADIUS
**Voľby do Slovenskej národnej rady** sa uskutočnili 14. júna 1964.

Popis volieb
------------

Išlo o súčasť volieb do zastupiteľských orgánov Česko-Slovenska roku 1964, kedy sa v priebehu jedného volebného aktu rozhodovalo o zložení zastupiteľských zborov na všetkých úrovniach, teda do teda do miestnych národných výborov a mestských národných výborov, do okresných národných výborov, do krajských národných výborov a do Národného zhromaždenia a tiež do Slovenskej národnej rady. Volení boli aj sudcovia okresných súdov.

Išlo o posledné voľby do slovenskej národnej rady pred vykonaním federalizácie Česko-Slovenska, teda o posledné voľby, kedy Slovenská národná rada nemala svoj náprotivok v Českej národnej rade. Zároveň išlo o druhé voľby do slovenskej národnej rady od zrušenia Zboru povereníkov čoby kolektívneho zákonodarného orgánu Slovenska.

Výsledky volieb
---------------

| Subjekt | Počet hlasov | Počet platných hlasov | Volebná účasť % | Hlasov pre Národný front | Hlasov pre Národný front % | Mandátov |
| --- | --- | --- | --- | --- | --- | --- |
| ***Národný front Čechov a Slovákov*** | 2 651 043 | 2 647 448 | 99,42% | 2 645 843 |  99,94% | 92 |
|

Z celkového počtu 2 666 534 oprávnených voličov hlasovalo 2 651 043 a počet platných hlasov dosiahol 2 647 448. Z nich bolo 2 645 843 pre jednotnú kandidátnu listinu Národného frontu.

Zvolení poslanci
----------------

Celkovo bolo zvolených 92 poslancov Slovenskej národnej rady. 

Podľa národnosti
* 75 Slovákov
* 11 Maďarov
* 5 Ukrajincov
* 1 Čech

Podľa pohlavia
* 18 žien
* 74 mužov

Podľa profesie
* 32 v materiálnej výrobe
* 14 členov JRD a štátnych majetkov
* 16 pracujúcej inteligencie
* 3 príslušníci armády

*- 56 poslancov bolo pôvodnou profesiou robotníkom*

Referencie
----------

1. ↑   *kol. aut.: Československé dějiny v datech*. Praha : Svoboda, 1987. ISBN 80-7239-178-X. S. 530. (po česky)
2. ↑   *1. schůze* [online]. psp.cz, [cit. 2012-01-27]. Dostupné online.

Pozri aj
--------

* Zbor povereníkov

Zdroj
-----

*Tento článok je čiastočný alebo úplný preklad článku Volby do Slovenské národní rady 1964 na českej Wikipédii.*
Boh Indra, maľba z 19. storočia
**Indra** (-sanskritský kmeň slova) alebo **Indrah** (-sanskritský nominatív) je hinduisticko-džinisticko-budhistický boh, ktorý má v rôznych náboženstvách rôznu dôležitosť. Ako indický boh z védskeho obdobia má významné postavenie vo védskom náboženstve. 

Je dieťaťom boha neba Djausa a bohyne zeme, manželky boha Djausa, Prithví, a preto Indra nebo a zem spája (keď Višnu donútil Zem, aby porodila ryžu, boh Indra zase ľudí naučil, ako ju pestovať). Často sa považuje za boha počasia, dažďa a búrky (búrkou zasiahol napr. proti zlovôli draka, snažiaceho sa o narušenie toku riek). V boji ničil nepriateľov Árijcov. Jeho manželkou bola Indrání (synonymá Mahéndrí, Šačí, Aindrí, Sudžáta, Paulómí), bohyňa pomsty (aj ona sa zobrazuje s bielym slonom).

Najznámejšie atribúty boha Indru
--------------------------------

Atribúty, pre ktoré je uctievaný: 

### všeobecne

* kráľ všetkých bohov
* vojvodca všetkých bohov
* boh vojny
* boh neporaziteľnosti
* boh veľkorysosti
* všemocný vládca vesmíru
* vládca živlov
* vládca jednotlivých svetových strán
* vládca ochrancov (lókapálov alebo dikpálov) jednotlivých svetových strán
* boh plodnosti

### prevažne v hinduizme

* boh hromu a blesku
* boh moci
* boh dažďa
* boh sily
* boh odvahy

### prevažne v budhizme

* boh východného smeru
* ochranca východného smeru
* boh, ktorý priniesol Buddhovi vadžru

### prevažne v džinizme

* boh neba
* hlava niekoľkých nebies

Znázorňovanie Indru
-------------------

Indra sa stotožňuje s býkom, preto býva zobrazovaný aj v jeho podobe. Najčastejšie býva spodobovaný so slonom bielej farby a s atribútom dordže (vadžra) - s kovovým liturgickým predmetom, pomôckou pri odriekaní mantier.

Iné pomenovania Boha Indru
--------------------------

V iných dobách či iných krajoch je známy i pod týmito synonymami: 

* Dévapatí (Devapati)
* Dévarádža (Devaradža)
* Maghavan (veľkorysý)
* Šakra (silný)

Iné projekty
------------

Commons
* Spolupracuj na Commons Commons ponúka multimediálne súbory na tému **Indra**

Externé odkazy
--------------

FILIT – zdroj, z ktorého pôvodne čerpal tento článok.
**aRts** je skratka pre analógový syntetizér v Reálnom čase (anglicky **a**nalog **R**eal **t**ime **s**ynthesizer. Je to aplikácia, ktorá simuluje analógový syntetizér pod KDE.

Kľúčovým komponentom aRts je zvukový server, ktorý zmiešava dohromady zvukové prúdy (v reálnom čase). Tento zvukový server sa nazýva aRtsd (d označuje službu na pozadí - z angličtiny daemon) a je použitý ako predvolený v projekte KDE, ale od KDE nie je striktne závislý a môže preto byť použitý aj v iných projektoch.

Je priamym konkurentom JACK Audio Connection Kit, iným zvukovým serverom (pracujúcim v reálnom čase) a nepriamym konkurentom k Enlightened Sound Daemon (skrátene ESD). Teraz je bežné, že namiesto aRtsd sa používa ALSA.

V platforme **aRts** je tiež zahrnutý aRts builder, ktorý dovolí vytvoriť si vlastné nastavenia audio mixérov, sekvencerov, syntetizátorov a iných audio schém. 

Okrem iného je **aRts** slobodným softvérom a je rozširovaný pod  GNU-GPL licenciou.

Budúcnosť aRts
--------------

2. decembra roka 2004 tvorca a hlavný vývojár Stefan Westerfeld oznámil, že odchádza z projektu kvôli základným a technickým problémom s vývojom Arts.

V KDE4 bol aRts nahradený novým multimediálnym API známym ako Phonon.

Súvisiace články
----------------

* Enlightened Sound Daemon (ESD) - používaný v GNOME
* PulseAudio - Pokročilý zvukový server, ktorý má slúžiť ako náhrada za ESD

Externé odkazy
--------------

* Domovská stránka projektu Arts

Zdroje
------

*Tento článok je čiastočný alebo úplný preklad článku ARts na českej Wikipédii.*

| * z
* d
* u
KDE |
| --- |
| Aplikácie | Amarok • K3b • Kate • KDevelop • KMail • Konsole • Kopete • Konqueror • Kaffeine • digiKam • Akregator • KTorrent • KGet • Klipper |  |
| Utility | DCOP • SDDM • KHTML • KIO • Kiosk • KWin • KParts • KSVG • KConfigXT • Qt • XMLGUI • KJS |
| Balíčky | aRts • Kdelibs • Kdebase • Kdeaccessibility • Kdeaddons • Kdeadmin • Kdeartwork • Kdeedu • Extragear • Kdegames • Kdegraphics • Kde-i18n • Kdemultimedia • kdenetwork • Kdepim • kdesdk • Kdetoys • Kdewebdev • KOffice |
| Základné technológie KDE | Decibel • Dolphin • Kross • Oxygen • Phonon • Plasma • Solid |
| Neoficiálne aplikácie | Krusader |
**Voľná energia (F)** je jeden z termodynamických potenciálov, má rozmer energie. Voľná energia vyjadruje množstvo práce, ktorú je ideálny plyn schopný vykonať izotermicky, teda bez zmeny vlastnej teploty.

Vzorec a odvodenie
------------------

Voľná energia sa dá vyjadriť vzorcom

{\displaystyle F=E-TS}
kde {\displaystyle E} je energia systému, T je jeho teplota a S je entropia systému. Vzorec je v skutočnosti Legendrova transformácia energie systému. Totálny diferenciál voľnej energie má potom tvar

{\displaystyle dF=\mu dN-pdV-SdT}
kde {\displaystyle \mu } je chemický potenciál, {\displaystyle N} je počet častíc v systéme, {\displaystyle p} je tlak a {\displaystyle V} je objem.

Práca pri izotermickom deji
---------------------------

Ak fixujeme počet častíc a teplotu systému, potom totálny diferenciál voľnej energie má tvar

{\displaystyle dF=-pdV}
a voľná energia vyjadruje prácu, ktorú je schopný ideálny plyn vykonať izotermicky

Voľná energia pri nevratnom deji
--------------------------------

Pri nevratnom deji je totálny diferenciál menší ako ako pri vratnom deji alebo ako v stacionárnom stave, teda platí

{\displaystyle dF<\mu dN-pdV-SdT}
lebo pri nevratnom deji narastá entropia systému viac ako energia systému. Ak pri takomto procese fixujeme počet častíc, objem a teplotu, tak platí

{\displaystyle dF<0}

|  |  |
| --- | --- |
|  | Fyzikálny portál |
**AS Val** (rus. Автомат Специальный Вал – Avtomat Speciaľnyj Val) je sovietska resp. ruská útočná puška s integrovaným tlmičom, vyvinutá pre sovietske jednotky zvláštneho určenia Specnaz. Vývoj začal v polovici 80. rokov, keď boli zistené nedostatky štandardných zbraní z rady AK, ktoré sa taktiež používali s tlmičmi a podzvukovou muníciou. Nový náboj vyvíjal Ústredný vedecko-výskumný ústav presného strojárenstva (ЦНИИ Точного Машиностроения) v Klimovsku. Výsledkom bol náboj 9x39 mm SP-5 a SP-6. Typ SP-5 mal ťažký projektil a SP-6 je priebojný s volfrámovým jadrom, veľmi účinný proti nepriestrelným vestám.

K tomuto typu náboja vyvinul tím tohto ústavu, pod vedením P. Serďukova, 2 podobné zbrane, ostreľovačskú pušku VSS „Vintorez" a útočnú pušku AS „Val". Obe majú rovnaký základ s integrovaným tlmičom.

Určenie
-------

Útočná puška je používaná rôznymi zložkami FSB, vojskami ministerstva vnútra a niektorými zložkami ruskej armády.

Opis konštrukcie
----------------

AS Val je automatická puška s uzamknutým záverom pracujúca na princípe odberu spálených plynov z hlavne. Piest je umiestnený nad hlavňou. Predná časť hlavne má v sebe niekoľko radov otvorov, ktorými časť spálených plynov prechádza do integrovaného tlmiča. Spúšťový mechanizmus je inšpirovaný československým samopalom vzor 58. Mieridlá je možné nastaviť od 25 po 400 m, účinný dostrel je okolo 300 m. Na zbraň nie je možné pripevniť bodák ani granátomet. Tlmič je možné demontovať, avšak je nebezpečné bez neho strieľať. Štandardným nábojom je priebojný SP-6.

Dĺžka zbrane je 875 mm s opierkou a 615 mm bez opierky, hmotnosť so zásobníkom je 2,95 kg. Kapacita zásobníku je 20, prípadne 10 nábojov. Kadencia 600 rán za minútu.

Iné projekty
------------

Commons
* Spolupracuj na Commons Commons ponúka multimediálne súbory na tému **AS Val**

Externé odkazy
--------------

* Opis a obrázok AS Val na world.guns.ru (po rusky)/(po anglicky)
**Udičiansky potok** je potok na Hornom Považí, v severnej časti okresu Považská Bystrica. Je to ľavostranný prítok Marikovského potoka, má dĺžku 4,194 km, plochu povodia 7,556 km² a je tokom IV. rádu. Niekedy sa označuje ako **Gacovecký potok**.

Prameň
------

Pramení v Javorníkoch, v podcelku Vysoké Javorníky, v časti Javornícka hornatina, na západojuhozápadnom svahu Adamkova (934 m n. m.) v nadmorskej výške približne 840 m n. m.

Opis toku
---------

Od prameňa tečie južným smerom, následne sa mierne stáča na juhvýchodojuh a pri samote Galkovci priberá krátky pravostranný prtok spod Galkova (942 m n. m.), a hneď aj ľavostranný prítok spod Oblazu (995,9 m n. m.). Ďalej tečie v blízkosti osady Gacovci na ľavom brehu, odkiaľ prijíma krátky potok, esovito sa stáča a preteká miestnou časťou Udička. Pri osade Melicherovci potom priberá opäť zľava prítok z južného svahu Javoričia (936 m n. m.), prechodne tečie juhozápadným smerom a zľava priberá prítok od osady Fúsovci. Napokon už pokračuje k ústiu severojužným smerom, preteká osadou Usudička a severozápadne od centra obce Horná Mariková sa v nadmorskej výške cca 453 m n. m. vlieva do Marikovského potoka.

Zdroje
------

* Základná mapa ZBGIS
* GEO-portál, názvy potokov

  

| * z
* d
* u
Vodné toky v povodí **Marikovského potoka** |
| --- |
| *Marikovský potok* → *Váh* → *Dunaj* |
| Besné · Kaprinský potok · Kátlinský potok · **Marikovský potok** · Medvedinský potok · Radotiná · Ráztocký potok · Udičiansky potok · Vlkovský potok |
**Amazonsaurus** bol približne 12 metrov dlhý bylinožravý dinosaurus zo skupiny Sauropoda. Známy je z nekompletnej kostry. Žil pred 115 až 110 miliónmi rokov na území dnešnej Brazílie. Jediný druh je **Amazonsaurus maranhensis**.

Opis
----

Amazonsaurus predstavoval dlhokrkého štvornohého dinosaura s malou hlavou a dlhým chvostom. Napriek tomu, že veľkosťou prekonal najväčšie dnešné suchozemské živočíchy – slony africké, patril medzi najmenšie známe sauropody (nerátajúc veľmi primitívne a trpaslíčie formy).

Spôsob života
-------------

Sedimenty, v ktorých boli nájdene pozostatky amazonsaura naznačujú, že žil v záplavových nížinách v blízkosti riečnej delty. Podobne ako iní jeho príbuzní, Amazonsaurus bol prispôsobený na spásanie nízkych až prízemných rastlín. Hoci mal krk ohybný smerom do strán, dokázal ho len veľmi obmedzene vztyčovať smerom hore, nad úroveň pliec. Vzhľadom na malú veľkosť amanzosaura je pravdepodobné, že žil podobne ako viaceré iné sauropody v čriedách.

Systematika
-----------

S bližším zaradením Amazonsaura sú problémy. Salgado a kol. v ich štúdii z roku 2004 ukázali, že bol vyspelejší než Rebbachisauridae, ale primitívnejší než Dicraeosauridae a Diplodocidae. Patril tak do nadčeľade Diplodocoidea s neistým bližším príbuzenstvom. Objavujú sa však názory, že môže predstavovať primitívneho zástupcu Dicraeosauridae.

Použitá literatúra
------------------

* Salgado, L. Garrido, A. Cocca, S.E. & Cocca, J.R. 2004. *Lower Cretaceous rebbachisaurid sauropods from Cerro Aguada del León (Lohan Cura Formation), Neuquén Province, northwestern Patagonia, Argentina.* Journal of Vertebrate Paleontology 24(4): 903-912.

Pozri aj
--------

* Dicraeosaurus
**Michoacán de Ocampo** je jeden z tridsaťjeden štátov Mexika. Zaberá plochu 58 599 km². Hraničí s mexickými štátmi Colima a Jalisco na západe, Guanajuato a Querétaro na severe, Mexiko na východe, Guerrero na juhovýchode a s Tichým oceánom na juhu. V roku 2012 v štáte Michoacán žilo 4 412 767 obyvateľov. Hlavným mestom je Morelia.

Názov štátu pochádza z jazyka nahuatl, kde *michhuah* znamená "rybár" a *cān* znamená *miesto*. Odkazuje k tradícii rybolovu na jazere Pátzcuaro. Priezvisko "de Ocampo" pripomína niekdajšieho politika Melchora Ocampa. Pôvodnými obyvateľmi boli Purepečovia, časť z nich doteraz hovorí vlastným jazykom. Domorodé Taraskánske kráľovstvo si dokázalo udržať nezávislosť od Aztéckej ríše, pamiatkou na toto obdobie sú pyramídy v Tzintzuntzan. V roku 1530 oblasť dobyli Španieli, v roku 1540 bol založený v Patzcuaro kňazský seminár ako prvá vysoká škola na americkom kontinente, jeho nástupcom je od roku 1917 Universidad Michoacana de San Nicolás de Hidalgo. Michoacán bol jedným z centier vojny za nezávislosť, pochádzal odtiaľto cisár Agustín de Iturbide. Prudké boje tu prebiehali za mexickej revolúcie, kedy región ovládal Francisco Madero. Ako guvernér Michoacán začal svoju politickú kariéru aj prezident Lázaro Cárdenas del Río, na ktorého počesť bolo v roku 1970 významné prístavné mesto Los Llanitos premenované na Lázaro Cárdenas.

Územím štátu prechádza horské pásmo Sierra Madre del Sur, v tunajších lesoch prezimuje danaus sťahovavý. Vulkanická činnosť je doposiaľ živá, o čom svedčí vznik sopky Paricutín v roku 1943. Najdôležitejšími riekami sú Lerma a Balsas, ktoré vďaka svojej prudkosti a vysokému prietoku slúžia na výrobu elektrickej energie. Poľnohospodárstvo Michoacánu je závislé od sezónneho zavlažovania, pestuje sa kukurica, cirok, avokádo a cukrová trstina, rozvinutá je aj živočíšna výroba. Ťaží sa železo a zinok. Dôležitým zdrojom príjmov je turistika: mesto Morelia bolo pre svojráznu architektúru zaradené na Zoznam svetového dedičstva, množstvo návštevníkov lákajú tradičné búrlivé oslavy 2. novembra (*Día de Muertos*).

Iné projekty
------------

Commons
* Spolupracuj na Commons Commons ponúka multimediálne súbory na tému **Michoacán**

Externé odkazy
--------------

* Vláda štátu Michoacán (španielsky)
* 
* Http://www.zemesveta.cz/archiv/rocnik-2002/mexiko-11-2002/1049-3/paricutin-navsteva-sopecneho-mrnete
* 
*

Zdroj
-----

*Tento článok je čiastočný alebo úplný preklad článku Michoacán na českej Wikipédii.*

| * z
* d
* u
Administratívne členenie Mexika |
| --- |
| Štáty | 
* Aguascalientes
* Baja California
* Baja California Sur
* Campeche
* Chiapas
* Chihuahua
* Coahuila
* Colima
* Durango
* Guanajuato
* Guerrero
* Hidalgo
* Jalisco
* Mexiko
* Michoacán
* Morelos
* Nayarit
* Nuevo León
* Oaxaca
* Puebla
* Querétaro
* Quintana Roo
* San Luis Potosí
* Sinaloa
* Sonora
* Tabasco
* Tamaulipas
* Tlaxcala
* Veracruz
* Yucatán
* Zacatecas

 |
| Federálny dištrikt | 
* Ciudad de México

 |
**3DNow!** je názov multimediálnej technológie vytvorenej spoločnosťou AMD pre nové vlastné procesory AMD K6-2, ktoré boli uvedené na trh v máji 1998.

Technológia 3DNow! je od počiatku zamýšľaná tak, aby prekonala, do tej doby, silne problematické miesto v 3D grafických aplikáciách a hrách - operácie v plávajúcej desatinnej čiarke. Na prelome roka 1997 a 1998 síce už bola bežne k dispozícii multimediálna technológia MMX konkurenčnej firmy Intel, ale tá bola určená len pre urýchlenie celočíselných operácií a 2D grafiky. Firma Intel sa spočiatku snažila túto úspešnú technológiu úplne ignorovať, ale neskôr sama pridala do svojho procesora Pentium III sadu podobných inštrukcií známych ako SSE.

3DNow! technológia, ktorá zrýchľuje predovšetkým počiatočnú fáza vytvárania 3D scén, začala byť plne podporovaná firmou Microsoft v multimediálnom rozhraní DirectX verzie 6.1.

Verzia
------

### 3DNow!

3DNow! technológia obsahuje 21 nových inštrukcií, ktoré podporujú SIMD operácie s plávajúcou desatinnou čiarkou vrátane celočíselných SIMD (Single Instruction Multiple Data) operácií a výrazne rýchlejšie prepínanie medzi MMX a matematickými FPU operáciami. Kým Pentium II sa v oblasti 3D grafiky spoliehalo na "brutálnu" silu svojej FPU jednotky, firma AMD sa rozhodla pre efektívnejšiu cestu. V 3D hrách sa totiž reálne používajú iba vybrané FPU výpočty a konštruktéri AMD umožnili, aby procesor K6-2 (a neskôr všetky novšie typy procesorov) mohol spracovávať až štyri takéto inštrukcie naraz.

**3DNow! inštrukcie zvyšujúce výkon**

* FEMMS - rýchlejší vstup/výstup pre MMX stav alebo stav s plávajúcou čiarku
* PREFETCH/PREFETCHW - načítanie posledných 32 bytov riadku do L1 cache

Procesory podporujúce 3DNow!
----------------------------

* Všetky klasické AMD procesory počnúc K6-2 (známy ako K6 3D), vrátane: K6-III, Athlon, Duron, Athlon XP, Sempron, Athlon 64, Athlon 64 X2, Opteron (okrem modelov odvodených z Bulldozer) a Turion 64.
* VIA C3 (známy ako Cyrix III).
* IDT Winchip 2 a novšie.

Externé odkazy
--------------

* Od K6 k Athlonu
* Všetko o K6-III a Pentium III
* 3DNow! Technology Manual (PDF)

Zdroj
-----

*Tento článok je čiastočný alebo úplný preklad článku 3DNow! na českej Wikipédii.*

| * z
* d
* u
Zoznam procesorov AMD |
| --- |
| Procesory | 

|  |  |
| --- | --- |
| vlastná architektúra | Am2900 |
| no-x86 | Am9080 |
| x86-16 | Am286 |
| x86-32 | Am386 • Am486 • Am5x86 • K5 • K6 • K6-2 • K6-III • Duron • Athlon • Geode • Sempron • Opteron |
| AMD64 | Athlon 64 • Athlon 64 X2 • Turion 64 • Turion 64 X2 • Athlon II • Opteron • Phenom • Phenom II • Fusion • Bulldozer • Piledriver • Steamroller • Excavator |
| RISC | Am29000 • Alchemy |

 |
| Budúce procesory | Piledriver • Griffin |
| Jadrá CPU | K5 • K6 • K6-2 • K6-III • K8 • 10h • 11h • 12h • 14h • 15h |
| Inštrukčné sady | 3DNow! • IA-32 • MMX • SSE • SSE2 • SSE3 • SSE4 • x86 • x86-64 |
| Technológie | Cool'n'Quiet • NX bit • AMD-V • HyperTransport • PowerNow! |
| Programy | VISION Engine Control Center (Catalyst) • OverDrive |
| Súvisiace články | Zoznam slotov a soketov spoločnosti AMD • Zoznam GPU firmy AMD • Zoznam technológií firmy AMD • Procesory spoločnosti AMD |
**Beňo Malec** (celým menom Beňadik Malec; \* 6. január 1958, Kežmarok) je slovenský maliar. Vo svojej tvorbe najviac používa prvky impresionizmu.

Životopis
---------

Beňo Malec sa narodil v jednoduchej rodine ako štvrtý z piatich detí. Študoval v Kežmarku. Už od ranného veku sa u neho prejavovalo maliarske nadanie.

V roku 1990 odišiel s vízou lepšej budúcnosti do USA. Počas pobytu v zámorí sa u Beňa Maleca prebudil patriotizmus k svojmu rodnému mestu, Kežmarku. Práve v tomto období začal maľovať. Odmietal poučky ateliérových teoretikov a pri tvorbe diel sa inšpiroval vlastnými pocitmi. Pre veľké citové pripútanie sa maliar každoročne na niekoľko mesiacov vracia do rodného Kežmarku.

Tvorba
------

Spoločným menovateľom celej tvorby je umelcova mimoriadna farebná atmosféra a duch rozprávajúci o autorových pocitoch z každého plátna. Najrozsiahlejšia zbierka obrazov sa nachádza v súkromnej galérii *Beňo* v Kežmarku. Je zasvätená svätému Tadeášovi, ktorý je umelcovým patrónom.

Externé odkazy
--------------

* Oficiálna stránka